Ruotsi lopettaa takuueläkkeiden maksamisen ulkomaalaisille − Verohallinto kehottaa odottamaan verokorttimuutoksen kanssa

*Ruotsi lopettaa takuueläkkeiden maksamisen Suomeen 1.1.2023 lähtien. Verohallinto kehottaa asiakkaita odottamaan rauhassa ennen muutosverokortin tekemistä.*

Muutos koskee vuonna 1938 ja sen jälkeen syntyneitä, jotka ovat saaneet Ruotsin takuueläkettä tai perhe-eläkettä (garantipension till omställningspension). Ruotsi lähettää päätökset eläkkeen maksun lakkauttamisesta asiakkaille joulukuun 2022 aikana.

Verohallinto kertoo, että päättyneiden eläkkeiden vuoksi takuueläkettä saaneiden veroprosentti tai ennakkovero vuodelle 2023 voi olla liian korkea.

− Ensi vuoden verokortit on laskettu joulukuussa aikaisempien tulojen ja vähennysten perusteella. Emme ole saaneet Ruotsista tietoa siitä, kuinka paljon kullakin asiakkaalla on takuueläkettä ollut, joten päättyvän eläkkeen määrää ei ole voitu huomioida verokortilla tai ennakkoverossa, kertoo ylitarkastaja **Päivi Ylitalo** Verohallinnosta.

Verohallinto kuitenkin muistuttaa, että takuueläkkeen lakkauttamisen vuoksi asiakkailla ei ole kiirettä muuttaa veroprosenttiaan.

− Asiakkaan ei välttämättä tarvitse tehdä asialle mitään, jos muut tulot ja vähennykset pysyvät ennallaan. Jos veroprosenttia ei muuta, asiakkaan mahdollisesti saama veronpalautus vuodelta 2023 suurenee tai mahdollinen jäännösvero pienenee, Ylitalo sanoo.

− Kuitenkin jos asiakkaalla on maksettavana ennakkoveroa, joihin on sisällytetty Ruotsista saatu takuueläke, ennakkoveron erät ovat voimassa siihen asti, kun henkilö on hakenut uuden päätöksen, jossa ennakkoverot on poistettu. Jos muutosta ei ole hakenut, voimassa olevat erät tulee maksaa.

**Uuden verokortin voi tehdä missä vaiheessa vuotta tahansa**

Jos asiakas haluaa muuttaa veroprosenttiaan tulojen pienenemisen vuoksi, hänen tulee tehdä uusi verokortti joko OmaVerossa, puhelinpalvelussa tai verotoimistossa. Päivi Ylitalo muistuttaa, että uuden verokortin saamiseksi asiakkaalla tulee olla tiedossa kaikki tulonsa ja mahdolliset vähennyksensä.

− Verokortin laskemista varten tarvitaan tieto asiakkaan saamien eläkkeiden ja mahdollisten muiden tulojen määrästä sekä tieto mahdollisista vähennyksistä. Ilman näitä tietoja verokorttia ei voida laskea.

− Uuden verokortin voi tehdä missä vaiheessa vuotta tahansa eli mitään kiirettä muutoksen kanssa ei ole. Jos uuden verokortin tekee myöhemmin, muutos loppuvuoden veroprosenttiin on suurempi.

Takuueläkkeen loppuminen ei vaikuta seuraaviin eläkkeisiin:

* työeläkkeet, joita maksavat Ruotsin eläkevirasto eli Pensionsmyndigheten tai ruotsalaiset työmarkkinaeläkelaitokset.
* leskeneläkkeen lisäksi maksettavaa takuueläkettä (garantipension till änkepension). Sen maksaminen jatkuu normaalisti.
* Eläkeviraston työeläkkeitä (inkomstpension, premiepension, inkomstpensionstillägg, tilläggspension) ja työmarkkinaeläkelaitosten eläkkeitä. Näitä maksetaan Ruotsin ulkopuolelle kuten aiemminkin.

**Lisätietoja eläkeläisjärjestöille:**

Ylitarkastaja Päivi Ylitalo, Verohallinto, puh. 029 513 4285